Document ID: 32014R1320

UREDBA KOMISIJE (EU) br. 1320/2014
оd 1. prosinca 2014.
o izmjeni Uredbe Vijeća (EZ) br. 338/97 o zaštiti vrsta divlje faune i flore uređenjem trgovine njima
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 338/97 od 9. prosinca 1996. o zaštiti vrsta divlje faune i flore uređenjem trgovine njima (1), a posebno njezin članak 19. stavak 5.,
budući da:
(1)
U Uredbi (EZ) br. 338/97 navode se životinjske i biljne vrste trgovina kojima je ograničena ili pod nadzorom. U te su popise uvršteni popisi navedeni u dodacima Konvenciji o međunarodnoj trgovini ugroženim vrstama divlje faune i flore (CITES) (dalje u tekstu: „Konvencija”).
(2)
Sljedeće vrste nedavno su uvrštene u Dodatak III. Konvenciji: Dalbergia tucurensis (s napomenom) na zahtjev Nikaragve, Antilope cervicapra, Boselaphus tragocamelus, Capra hircus aegagrus, Capra sibirica, Gazella bennettii, Pseudois nayaur, Axis porcinus, Herpestes edwardsi, Herpestes javanicus, Hyaena hyaena, Lophura leucomelanos, Pavo cristatus, Pucrasia macrolopha na zahtjev Pakistana, Quercus mongolica i Fraxinus mandshurica (obje s napomenom) na zahtjev Ruske Federacije.
(3)
Ni jedna država članica nije izrazila rezervu u odnosu na bilo koju od navedenih izmjena.
(4)
Zbog izmjena Dodatka III. Konvenciji potrebne su izmjene Priloga C Uredbi (EZ) br. 338/97.
(5)
Vrsta Lygodactylus williamsi, procijenjena je kao „kritično ugrožena” na Crvenom popisu IUCN-a i endemična za malo područje u Tanzaniji. Sakupljanje u svrhu međunarodne trgovine kućnim ljubimcima prema izvješćima izravno utječe na tu vrstu u razmjerima koji bi mogli ugroziti populaciju. Poznato je da se vrstom trguje unutar Unije, uglavnom primjercima koji potječu iz prirode, i za koje očito postoji potražnja. Stoga se čini da vrsta Lygodactylus williamsi ispunjava kriterije za uvrštavanje u Prilog B Uredbi (EZ) br. 338/97 u skladu s člankom 3. stavkom 2. točkom (c) podtočkom i. te Uredbe. Komisija se savjetovala s Ujedinjenom Republikom Tanzanijom u vezi s potencijalnim uvrštavanjem te vrste u Prilog B Uredbi (EZ) br. 338/97. Lygodactylus williamsi trebalo bi stoga uvrstiti u Prilog B toj Uredbi.
(6)
Vrsta Bradypus pygmaeus odvojena je 2001. od vrste Bradypus variegatus. Zbog previda ta vrsta nije uvrštena u Dodatak II. Konvenciji. Taj propust ispravljen je 20. studenoga 2013. i vrsta Bradypus pygmaeus trebala bi sada biti uvrštena u Prilog B Uredbi (EZ) br. 338/97.
(7)
Vrstu Lophura leucomelanos trebalo bi izbrisati iz Priloga D s obzirom na to da je uvrštena u Prilog C.
(8)
Definicije pojmova „ekstrakt”, „gotovi proizvodi, pakirani i spremni za maloprodaju”, „prah” i „drvna sječka” trebalo bi uključiti u „Napomene za tumačenje priloga A, B, C i D” s obzirom na to da su te definicije dogovorene na 16. zasjedanju Konferencije potpisnica Konvencije u ožujku 2013.
(9)
Bilješku za Agalychnis spp. trebalo bi izbrisati jer je donošenjem taksonomskog kontrolnog popisa vodozemaca navedenih u Konvenciji ta bilješka postala suvišna.
(10)
Napomenu za koralje trebalo bi ažurirati kako bi bila dosljedna dodacima Konvenciji.
(11)
Neke uredničke izmjene u prilozima napravljene su radi jasnoće.
(12)
S obzirom na opseg izmjena i dopuna, radi jasnoće primjereno je u cijelosti zamijeniti Prilog toj Uredbi.
(13)
Uredbu (EZ) br. 338/97 trebalo bi stoga na odgovarajući način izmijeniti.
(14)
Mjere predviđene ovom Uredbom u skladu su s mišljenjem Odbora za trgovinu divljom faunom i florom osnovanog u skladu s člankom 18. stavkom 1. Uredbe (EZ) br. 338/97,
DONIJELA JE OVU UREDBU:
Članak 1.
Prilog Uredbi (EZ) br. 338/97 zamjenjuje se tekstom u Prilogu ovoj Uredbi.
Članak 2.
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 1. prosinca 2014.

Labels: 3
20